
Uznesenie Okresný súd Vranov nad Topľou v právnej veci starostlivosti súdu o maloletého A. B., nar. XX.XX.XXXX, t.č. Centrum pre deti a rodiny Sečovce, zastúpený kolíznym opatrovníkom: Úrad práce, sociálnych vecí a rodiny Trebišov, pracovisko Sečovce, oddelenie SPO detí a sociálnej kurately, Námestie sv. Cyrila a Metoda 142/48, 078 01 Sečovce, na spoločný návrh: C. D., nar. XX.XX.XXXX a A. D., nar. XX.XX.XXXX, obaja trvale bytom E. XXX, prechodne bytom ul. F. G. XX/XX, H., okr. I., dieťa matky: J. B., nar. XX.XX.XXXX, bytom I. X, K.. C., t.č. Ústav na výkon trestu Levoča, otec: neuvedený, v konaní o zverenie dieťaťa do pestúnskej starostlivosti a o nariadenie neodkladného opatrenia vo veciach starostlivosti o maloletého, takto rozhodol: N a r i a ď u j e toto neodkladné opatrenie: I. Dočasne z v e r u j e mal. A. B., nar. XX.XX.XXXX, t.č. v Centre pre deti a rodiny L., M. XXX, L. do náhradnej starostlivosti navrhovateľov C. D., nar. XX.XX.XXXX a A. D., nar. XX.XX.XXXX, obaja t.č. bytom ul. F. G. XX/XX, H., okr. I. do právoplatného skončenia konania vedeného na Okresnom súde Vranov nad Topľou pod sp. zn. 7P 116/2024. II. Centru pre deti a rodiny L., M. XXX, L. n a r i a ď u j e, aby odovzdalo maloletého A. B., nar. XX.XX.XXXX do starostlivosti navrhovateľov C. D., nar. XX.XX.XXXX a A. D., nar. XX.XX.XXXX, obaja E. N. F. G. XX/XX, H., okr. I.. odôvodnenie: 1. Navrhovatelia sa podaným návrhom domáhajú rozhodnutia, ktorým by súd zveril maloleté dieťa A. B., nar. XX.XX.XXXX, t. č. Centrum pre deti a rodiny L. do pestúnskej starostlivosti navrhovateľov. Zároveň navrhli nariadiť neodkladné opatrenie, ktorým by súd zveril maloleté dieťa do dočasnej náhradnej starostlivosti navrhovateľov. Svoj návrh odôvodnili tým, že majú záujem stať sa pestúnmi maloletého A. a majú záujem o zabezpečovanie náhradnej starostlivosti o dieťa, ktoré nemôže vyrastať vo vlastnej rodine a takto dieťaťu dajú šancu na rodinný život. Chcú pomôcť dieťaťu a dať mu potrebnú starostlivosť, rodinu, nový domov, v ktorom bude maloletý A. šťastný a spokojný. Z dôvodov dať dieťaťu rodinu a lásku sa rozhodli požiadať Úrad práce, sociálnych vecí a rodiny v Košiciach o zapísanie do zoznamu žiadateľov. Po podaní žiadosti absolvovali prípravu na náhradnú rodinnú starostlivosť na Úrade práce. sociálnych vecí a rodiny Trebišov, na referáte poradenskopsychologických služieb. Dňa 15.4.2024 boli zapísaní v zozname žiadateľov, ktorí majú záujem vykonávať pestúnsku starostlivosť. Dňa 17.6.2024 ich úrad v Košiciach pozval na sprostredkovanie náhradnej rodinnej starostlivosti - pestúnskej starostlivosti pre maloleté dieťa A. B., nar. XX.XX.XXXX umiestneného v Centre pre deti a rodiny Sečovce. Prvýkrát išli dňa 5.8.2024 na osobné stretnutie za maloletým A. do Centra pre deti a rodiny v Sečovciach. Ich stretnutia s maloletým A. boli zo začiatku o vzájomnom spoznávaní, nasledovali dve ďalšie návštevy v Centre pre deti a rodiny v L. a podľa ich názoru si vzájomne s dieťaťom rýchlo vytvorili vzťah a puto, preto bol maloletému A. umožnený pobyt v ich rodinnom prostredí. Pobyt sa realizoval od 12.08.2024, postupne tento pobyt centrum predlžovalo a to vzhľadom k tomu, že keď boli z centra psychologička a
sociálna pracovníčka na kontrolu dieťaťa v ich domácnosti videli, že maloletý A. sa u nich veľmi dobre udomácnil, bol spokojný, taktiež sa vzájomne s dieťaťom veľmi zblížili, spoločne trávili čas, podľa nich sa medzi nimi a dieťaťom vytvorila silná väzba a citové puto. Spoločne sa zhodli na tom, že majú záujem zabezpečovať pestúnsku starostlivosť pre maloletého A.. Maloletého A. B. vnímajú ako súčasť našej rodiny a sú schopní poskytnúť mu riadnu starostlivosť, lásku, bezpečie, istotu a domov. Podľa ich názoru ich A. vníma ako blízke osoby, ktoré sa o neho starajú s láskou a s porozumením. Ich rodinné a sociálne pomery sú usporiadané, dňa 13.8.2019 uzatvorili manželstvo. Manželstvo považujú za harmonické, z ich manželstva nepochádzajú žiadne deti, preto by radi vytvorili úplnú rodinu, s rodičmi a dieťaťom. Žijú v rodinnom dome, ktorý si kúpili v obci H., O. N. F. G. XX/XX. Dom sa nachádza v krásnom prírodnom prostredí, sú jeho majiteľmi. Pozostáva zo štyroch izieb, kuchyne a príslušenstva. Kuchyňa je prepojená s obývačkou. Dom je nový, zariadený novým nábytkom a prispôsobený ich potrebám. Maloletému A. zariadili detskú izbu, v ktorej má pripravenú postieľku, nočný stolík, skrinku. T. č. detská izba slúžia ako herňa pre A., pretože spí spoločne s nimi v spálni. Obidvaja navrhovatelia pracujú v spoločnosti Elektroconnect, s. r. o. v Trebišove, kde majú každý mesačný príjem vo výške cca 900 eur. Obidvaja sú zdraví, neliečia sa na žiadne vážne ochorenia. Úrad práce, sociálnych vecí a rodiny v Košiciach ich oboznámil so životným príbehom maloletého A. B.. Maloletý A. bol krátko po narodení umiestnený v Centre pre deti a rodiny v Sečovciach, kde bol v profesionálnej rodine. O jeho umiestnení rozhodol Okresný súd Vranov nad Topľou v rozsudku sp.zn. 7P/77/2023 zo dňa 16.08.2023 a nariadil u maloletého A. B., nar. XX.XX.XXXX ústavnú starostlivosť, ktorá sa bude vykonávať v Centre pre deti a rodiny L., M. XXX, L. a to z dôvodov, že matka dieťaťa J. B. zanedbávala starostlivosť o dieťa a pre dieťa nemala vytvorené vhodné životné podmienky, čím ohrozovala život, zdravie a celkový vývin dieťaťa. Podľa poskytnutých informácií o matke dieťaťa je matka približne rok vo výkone trestu odňatia slobody. Po stretnutiach s dieťaťom a po pobyte dieťaťa v ich domácnosti boli interakcie vyhodnotené ako úspešné a Úrad práce, sociálnych vecí a rodiny v Prešove odporúčal, aby podali návrh na súd na zverenie maloletého A. B.. nar. XX.XX.XXXX do ich spoločnej pestúnskej starostlivosti. 2. Rozsudkom tunajšieho súdu sp.zn. 7P/77/2023 zo dňa 16.08.2023 súd nariadil u maloletého - A. B., nar. XX.XX.XXXX ústavnú starostlivosť, ktorá sa bude vykonávať v Centre pre deti a rodiny Sečovce, Štúrova 553, Sečovce. Tento rozsudok nadobudol právoplatnosť dňa 06.09.2023. 3. Z lustrácie v registri obyvateľov mal. dieťaťa vyplýva, že A. B. sa narodil dňa XX.XX.XXXX z matky J. B., nar. XX.XX.XXXX, otec uvedený nie je. 4. Úrad práce, sociálnych vecí a rodiny Prešov v správe zo dňa 21.10.2024 odporučil zveriť maloletého A. B., nar. XX.XX.XXXX do náhradnej starostlivosti. Uviedol, že priebeh nadviazania osobného vzťahu medzi mal. dieťaťom a žiadateľmi je z psychologického hľadiska hodnotený pozitívne. Zo správy psychológa zariadenia vyplýva, že prvé interakčné stretnutie s maloletým A. sa uskutočnilo v priestoroch Centra pre deti a rodiny L.. dňa 5.8.2024. Počas úvodného stretnutia boli žiadateľom poskytnuté všetky dostupné informácie o maloletom A. týkajúce sa psychického, fyzického a sociálneho vývinu. Počas prvého stretnutia bol maloletý A. opatrný a vyžadoval si očný kontakt od žiadateľov. Manželia D. boli veľmi pozorní, pristupovali k A. láskavo, prihovárali sa mu a snažili sa ho zaujať hračkami. A. si užíval náruč pani žiadateľky, osmelil sa a maznal sa v jej náručí. Žiadatelia boli spočiatku taktiež troška opatrní, no A. ich svojim prítulným správaním rýchlo získal a obavy na strane žiadateľov opadli. Celá situácia bola pre manželov veľmi emotívna. Zo správy psychológa ďalej vyplýva, že žiadatelia boli schopní hrať sa s maloletým A. spôsobom, ktorý ho zaujal, v herní vytvorili pokojnú atmosféru, kde citlivo reagovali na potreby dieťaťa a dopriali mu dostatočný priestor na to, aby sa mohol cítiť bezpečne. Po ukončení prvého stretnutia žiadatelia prezentovali seriózny záujem o dieťa a vyjadrili sa, že majú záujem pokračovať v nadväzovaní osobného kontaktu s dieťaťom. Ďalšie interakčné stretnutia sa uskutočnili v priestoroch zariadenia v dňoch: 8.8.2024 a 12.8.2024. Aj počas týchto stretnutí žiadatelia vzájomne kooperovali s cieľom nadviazať kontakt s dieťaťom, prejavovali mu svoju náklonnosť, spoločne sa venovali hrovým činnostiam v herní Centra. Vzhľadom na kladne prebiehajúce interakcie bol maloletému A. umožnený krátkodobý pobyt v rodinnom prostredí žiadateľov. Od 12.8.2024 až doposiaľ majú manželia D. maloletého A. v nepretržitej starostlivosti. 5. Úrad práce, sociálnych vecí a rodiny Košice rozhodnutím zo dňa 15.04.2024 zapísal navrhovateľov do zoznamu žiadateľov, ktorí majú záujem stať sa pestúnom alebo osvojiteľom.
6. Podľa listu vlastníctva číslo XXX katastrálne územie C. H. navrhovatelia sú vlastníkom rodinného domu. 7. Podľa potvrdenia lekára C. C. B. navrhovatelia sú fyzicky a psychicky spôsobilí vychovávať maloleté dieťa. 8. Podľa sobášneho listu navrhovatelia uzavreli manželstvo dňa 13.08.2019, obaja ako slobodní. 9. Podľa potvrdenia spoločnosti Elektroconnect s.r.o. navrhovatelia pracujú v tejto spoločnosti. 10. Podľa výpisu z registra trestov navrhovateľka nemá žiaden záznam v registri trestov. Navrhovateľ má evidovaný záznam a to spáchanie prečinu podľa § 289 ods. 1 Trestného zákona v zmysle trestného rozkazu Okresného súdu Košice okolie zo dňa 04.05.2023, spisová značka 0 T/50/2023. Z pripojeného spisu Okresného súdu Košice okolie spisová značka 0 T 50/2023 vyplýva, že navrhovateľovi bol trestným rozkazom spisová značka 0 T 50/2023 zo dňa 04. mája 2023 za tento skutok uložený trest odňatia slobody vo výmere 6 mesiacov s podmienečným odkladom na skúšobnú dobu v trvaní 12 mesiacov a teraz zákazu činnosti viesť motorové vozidlá každého druhu v trvaní 18 mesiacov. Mestský súd Košice spisová značka K 3 - 0 T 50/2023 uznesením zo dňa 18.11.2024 rozhodol, že navrhovateľ odsúdený trestným rozkazom Okresného súdu Košice okolie zo dňa 04.05.2023 spisová značka 0 T 50/2023 sa osvedčil. 11. Okresné riaditeľstvo Policajného zboru v Trebišove, obvodné oddelenie Michaľany v správe zo dňa 25.11.2024 uviedlo, že navrhovatelia vyše roka bývajú v obci H. na prechodnom pobyte. Obcí majú dobré susedské vzťahy a Obecný úrad obci H. doposiaľ neeviduje žiadne sťažnosti zo strany občanov na navrhovateľov. Navrhovateľka bola riešená za priestupok prekročenia rýchlosti, kde jej bola uložená bloková pokuta. Za trestný čin šetrená nebola. Navrhovateľ nebol šetrený za priestupok 12. Podľa § 324 ods. 1 zákona č. 160/2015 Z. z. Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 13. V zmysle § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 14. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 15. Podľa § 328 ods. 2 CSP, o návrhu na nariadenie neodkladného opatrenia rozhodne súd najneskôr do 30 dní od doručenia návrhu na nariadenie neodkladného opatrenia, ktorý spĺňa náležitosti podľa § 326. O návrhu na nariadenie neodkladného opatrenia podľa § 325 ods. 2 písm. e) rozhodne súd do 24 hodín od doručenia návrhu. 16. Podľa § 332 ods. 1 CSP, neodkladné opatrenie je vykonateľné doručením, ak osobitný predpis neustanovuje inak. 17. Ako vyplýva z § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 18. Podľa § 361 Civilného mimosporového poriadku, súd nariadi neodkladné opatrenie aj vtedy, ak to vyžaduje verejný záujem. 19. Podľa § 363 Civilného mimosporového poriadku, súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 20. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia na základe návrhu navrhovateľov. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu alebo verejný záujem.
21. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. Pre posúdenie najlepšieho záujmu dieťaťa je potrebné vychádzať z práv dieťaťa zakotvených predovšetkým v Dohovore o právach dieťaťa. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére. 22. Podľa § 48 ods. 1 Zákona o rodine, ak rodičia nezabezpečujú alebo nemôžu zabezpečiť osobnú starostlivosť o maloleté dieťa a ak je to potrebné v záujme maloletého dieťaťa, súd môže rozhodnúť o jeho zverení do pestúnskej starostlivosti fyzickej osoby, ktorá má záujem stať sa pestúnom a spĺňa ustanovené predpoklady (ďalej len „pestún"). 23. Podľa § 48 ods. 2 Zákona zákon o rodine, pestúnom sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, je zapísaná do zoznamu žiadateľov o pestúnsku starostlivosť podľa osobitného predpisu10) a spôsobom svojho života a života osôb, ktoré s ňou žijú v domácnosti, zaručuje, že bude pestúnsku starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno zveriť maloleté dieťa do pestúnskej starostlivosti na čas trvania odňatia dieťaťa. 24. Podľa § 48 ods. 3 Zákona o rodine, maloleté dieťa možno zveriť do spoločnej pestúnskej starostlivosti aj manželom. Pri zverení maloletého dieťaťa do pestúnskej starostlivosti jednému z manželov je potrebný písomný súhlas druhého manžela. Súhlas nie je potrebný, ak manželia nežijú v domácnosti, ak druhý manžel nemá spôsobilosť na právne úkony v plnom rozsahu alebo ak je zadováženie súhlasu spojené s ťažko prekonateľnou prekážkou. 25. Podľa § 54 ods. 1 Zákona o rodine, náhradná osobná starostlivosť a pestúnska starostlivosť majú prednosť pred ústavnou starostlivosťou. Pred nariadením ústavnej starostlivosti je súd povinný vždy skúmať, či maloleté dieťa nemožno zveriť do náhradnej osobnej starostlivosti, a ak to nie je možné, do pestúnskej starostlivosti. 26. Podľa § 54 ods. 2 zákona o rodine, súd môže nariadiť ústavnú starostlivosť len vtedy, ak výchova maloletého dieťaťa je vážne ohrozená alebo vážne narušená a iné výchovné opatrenia neviedli k náprave alebo ak rodičia nemôžu zabezpečiť osobnú starostlivosť o maloleté dieťa z iných vážnych dôvodov a maloleté dieťa nemožno zveriť do náhradnej osobnej starostlivosti alebo do pestúnskej starostlivosti. Za vážne ohrozenie alebo vážne narušenie výchovy maloletého dieťaťa sa nepovažujú nedostatočné bytové pomery alebo majetkové pomery rodičov maloletého dieťaťa. 27. Ako prvoradé je potrebné zdôrazniť, že cieľom neodkladných opatrení je provizórna (dočasná) pomerov účastníkov konania s cieľom umožniť ničím nerušené rozhodovanie vo veci samej. Dočasné rozhodnutie nie je rozhodnutím vo veci samej a môže slúžiť aj ako záruka efektívnosti budúceho núteného výkonu súdneho rozhodnutia. Účelom tohto inštitútu je rýchla a dočasná úprava právnych pomerov účastníkov. To však neznamená, že ho súd môže vydať len na základe tvrdení navrhovateľa bez osvedčenia aspoň základných skutočností, ktoré by umožnili prijať záver o pravdepodobnosti nároku, ktorému sa má poskytnúť predbežná ochrana. Pred nariadením neodkladného opatrenia nemusí byť nárok dokázaný, musí byť aspoň osvedčený. Osvedčenie (na rozdiel od dokázania) znamená, že súd pomocou ponúknutých dôkazných prostriedkov zisťuje najvýznamnejšie skutočnosti (teda nie všetky rozhodujúce skutočnosti). Pri ich zisťovaní nemusí dbať na všetky formality, ako je to pri dokazovaní; postačuje, že osvedčená skutočnosť sa mu vzhľadom na všetky okolnosti javí ako nanajvýš pravdepodobná. 28. Pri nariadení neodkladného opatrenia teda súd poskytne oprávnenému účastníkovi dočasnú ochranu, prípadne zabraňuje ďalšiemu zhoršovaniu jeho postavenia aj za cenu, že skutočný stav veci nie je ešte náležite zistený, a teda, že subjektívne právo ani jeho zodpovedajúca povinnosť nie sú celkom nepochybné. Dočasnou úpravou urobenú vo forme neodkladného opatrenia sa preto
neprejudikujú práva a povinnosti účastníkov, ani posúdenie právneho vzťahu medzi nimi. Znamená to, že obsahom dočasnej úpravy v neskoršom konaní nie je súd viazaný a môže rozhodnúť inak. Pri nariadení neodkladného opatrenia je CMP sa neodkladným opatrením má poskytnúť maloletému dieťaťu bezprostredná ochrana v situácii, keď sa ocitne vo vážnom ohrození alebo narušení života, zdravia a priaznivého vývoja bez akejkoľvek starostlivosti. Predpokladom pre nariadenie neodkladného opatrenia podľa § 365 CMP je stav, kedy sa maloletý ocitne bez akejkoľvek starostlivosti alebo kedy je jeho život, zdravie a priaznivý vývoj vážne ohrozený, alebo narušený (uvedené počíta so situáciou, keď osoby, ktoré zabezpečujú starostlivosť o maloleté dieťa, túto vykonávajú nedostatočne, v dôsledku čoho je vážne ohrozený alebo narušený ich vývoj). 29. Inštitút neodkladného opatrenia v konaniach vo veciach starostlivosti súdu o maloleté deti má slúžiť k ochrane práv maloletých detí v situáciách, keď sú práva detí zjavne ohrozené a to do doby, keď o výchove dieťaťa, ktorá je inštitútom hmotného práva, nebude rozhodnuté podľa príslušných ustanovení zákona o rodine. Neodkladné opatrenie musí vždy vychádzať z pomerov a okolností jestvujúcich v čase rozhodovania. Z charakteru neodkladného opatrenia vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť dodržaný formálny postup stanovený na dokazovanie. Takýmto spôsobom sa zabezpečuje rýchla úprava jestvujúcich pomerov, ktoré, ako vyplýva zo samotného pojmu, neznesú ďalší odklad. Musí ísť teda o taký stav, ktorý si vyžaduje okamžitý zásah zo strany súdu, bez ktorého by mohlo dôjsť k ťažko napraviteľnému, resp. nezvratnému poškodeniu oprávnených záujmov maloletého dieťaťa a to aj bez vykonania potrebného dokazovania. 30. Na základe osvedčených skutočností súd má zato, že v návrhu na nariadenie neodkladného opatrenia sú osvedčené okolnosti a to potreba poskytnutia dostatočnej starostlivosti pre maloletého, aby bol zachovaný a zabezpečený jeho priaznivý vývoj a aby nedochádzalo k ohrozeniu jeho osoby, zdravia a vývoja a okolia. Maloletý je t.č. umiestnený v Centre pre deti a rodiny L.. Matka maloletého dieťaťa je v súčasnosti vo výkone trestu odňatia slobody a to v ÚVTOS Levoča, pričom výkon trestu bude trvať do 21.08.2029. Matka tak nemôže dieťaťu poskytnúť starostlivosť. O dieťa prejavili záujem navrhovatelia, zapísaní do zoznamu osôb, ktorí majú záujem stať sa pestúnom alebo osvojiteľom. 31. V danom prípade preto nepochybne vznikla potreba nariadenia neodkladného opatrenia a to dočasného zverenia maloletého do spoločnej starostlivosti navrhovateľov. Zo správy Úradu práce, sociálnych vecí a rodiny F. zo dňa 21.10.2024 vyplýva, že maloletý si na navrhovateľov zvykol, vzťah medzi nimi je z psychologického hľadiska hodnotený pozitívne, od 12.08.2024 až doposiaľ majú manželia D. maloletého A. v nepretržitej starostlivosti. Preto aj úrad odporučil zveriť maloletého do spoločnej starostlivosti navrhovateľov. Pre ochranu maloletého a jeho ďalší pozitívny vývin je potrebné ponechať maloletého v starostlivosti navrhovateľov a preto súd nariadil neodkladné opatrenie, ktorým je možné dosiahnuť starostlivosť o dieťa (zdravý fyzický a psychický vývoj maloletého, a tak aj chrániť maloletého a okolie). Skutočnosti osvedčujúce nariadenie neodkladného opatrenia súd mal za osvedčené aj z uvedenej správy Úradu práce, sociálnych vecí a rodiny F. zo dňa 21.10.2024. 32. Keďže tohto času je dieťa v starostlivosti Centra pre deti a rodiny Sečovce, súd mu nariadil, aby odovzdali maloletého do spoločnej starostlivosti navrhovateľov. Toto neodkladné opatrenie bude trvať do právoplatného skončenia tohto konania. 33. Vzhľadom na vyššie uvedené súd rozhodol tak ako je uvedené výrokovej časti tohto uznesenia. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2024:8824202055.3 (dáta aktuálne k 13. 11. 2026). Záväzné je znenie zverejnené súdom.




